
Το Σπίτι της Κύπρου και οι Εκδόσεις Αγγελάκη παρουσίασαν την Πέμπτη 13 Νοεμβρίου 2014, στο Σπίτι της Κύπρου, το βιβλίο της Θελξινόης Φιλιππίδου με τίτλο Άρατε Πύλας. Μνήμες από την Κύπρο του ’74. 
Τη συγγραφέα καλωσόρισε στο Σπίτι της Κύπρου η Μορφωτικός Σύμβουλος της Πρεσβείας της Κυπριακής Δημοκρατίας κ. Μαρία Παναγίδου, η οποία προλογίζοντας το βιβλίο επεσήμανε ότι αποτελεί μία μαρτυρία που δίνεται με μυθιστορηματικό τρόπο, αλλά περιέχει πολλές αλήθειες για την κοινωνική και ιστορική πραγματικότητα της εποχής στην οποία αναφέρεται.

Πραγματικά, η  Θελξινόη Φιλιππίδου μεταδίδει στον αναγνώστη το κλίμα της ταραγμένης εποχής, αλλά και τις χάρες και τις χαρές της ζωής στη γενέτειρά της, που από το 1974 βρίσκεται υπό τουρκική κατοχή. Όπως, χαρακτηριστικά, ανέφερε, κατά την παρουσίαση του βιβλίου, η Επίκουρη  Καθηγήτρια Ψυχολογίας του Πανεπιστημίου Αθηνών κ. Άννα Παγοροπούλου, από τις σελίδες του ξεπηδάει η Αμμόχωστος του 1973, πριν δηλαδή από την εισβολή, μια πόλη γεμάτη ζωή και κίνηση.

Η έλλειψη της πατρίδας, σύμφωνα με την κ. Παγοροπούλου, αποτελεί για τη συγγραφέα ένα ζήτημα υπαρξιακών διαστάσεων. Με το Άρατε Πύλας, όπως κατέληξε, συμπερασματικά, τιμά τους Κύπριους μαχητές, αλλά τιμά και τις γυναίκες της Κύπρου, οι οποίες άντεξαν, και αντέχουν, για να κρατηθεί ζωντανό αυτό το χρυσοπράσινο φύλλο, το ριγμένο στο πέλαγο, και με την ευκαιρία της έκδοσής του, σαράντα χρόνια μετά την εισβολή, μας δίνει την ευκαιρία να αποτίσουμε φόρο τιμής στους ήρωες και τους μάρτυρες του Κυπριακού Ελληνισμού.

Εμβόλιμα της παρουσίασης, αποσπάσματα από το μυθιστόρημα διάβασε η ηθοποιός Τένια Τζιμέα.

Κατά την αντιφώνησή της η συγγραφέας ανέφερε ότι το βιβλίο της είχε ως σκοπό να ζωντανέψει μια εποχή, το άρωμα και τον παλμό της Αμμοχώστου, να προσφέρει στον αναγνώστη το κλίμα της πνευματικής, οικονομικής και κοινωνικής ακμής που χαρακτήριζε την πόλη αυτή, τη γεμάτη δημιουργία, ανάπτυξη και σιγουριά, αλλά και να καταδείξει τις ολέθριες συνέπειες του φανατισμού και της  μισαλλοδοξίας. Αφού ευχαρίστησε το Σπίτι της Κύπρου, τις Εκδόσεις Αγγελάκη και τους συντελεστές της παρουσίασης για την εμπεριστατωμένη και ευαίσθητη προσέγγιση του βιβλίου της συμμετείχε σε ανοικτή συζήτηση με το κοινό
14 Νοεμβρίου 2014
